Idi sa-kin akow,
sema iren naengibalnay na Hodjos cha Jerusalem,
into-no ra ira ma pari tan sema iren polin Levi cha kad-an John a Naemonjag,
say ibagaan cha no siyes si-katho.
Sejay i kigwan John a songbat tod si-kara.
Nat indibak John,
no diket kigwan toy podnon “Nat si-kak i Cristo.”
Et inbagaan cha mowan i “Siya ka ngarod?
Si-kam si Elijah?”
Insongbat John i “Enchi.”
Et inbagaan cha mowan i “Si-kam iwa profiten onkowan ali?”
Insongbat John i “Enchi.”
Et kigwan cha mowan i “Siya ken agpayso?
Kowan mo pangod si-kawi say gwariy konen mi ired ma engito-nod si-kawi.
Ngoy konen mo maypangkep na angel mo?”
Et insongbat John i “Si-kak iwa engibanagan Isaiah a profita nonta kigwan to i:
‘Gwariy sa-kin toon
mankelkeljaw chiwa
dogad a nagwariy toon
naiyan-iya-iyan a
towan kona i
“Singpet joy chalan a
panchedanan alin Afo.” ’
”
Niman gwara ngo iriy Pharisees a into-no iren ma echom ched kad-an John.
Inbaga ra i “No nat si-kam i Cristo tan nat si-kam si Elijah tan nat si-kam iwa profiten onkowan ali,
apay nga naemonjag ka?”
Insongbat John i “Si-kak,
nainbonjag koy chanom.
Nem gwariy sa-kin tood si-kayon nat amta yo.
Sema too,
tetneren toak,
et kagol na kinakayang to,
nat maykariak angken memasbas na iket na sapathos to.”
Epasamak iyay cha Bethany chiwa piig na kolos a Jordan a naemonjagan John.
Sema Ngalobon Kalniron Afo Chiyos
Idi gwa-gwa tho,
miten John a Naemonjag si Jesus a man-eesop ali,
et kigwan to i “Si-neng jo,
aman aliy Ngalobon Kalniron Afo Chiyos a mengkal na basol na tothoo!
Sejay iwa engibanagan ko nonta kigwan ko i ‘Gwariy sa-kin toon ontened alid si-kak a mas ekayang iy say si-kak tep idi anengak pay may-anak,
sigod a gwara.’
Angken si-kak,
nat amtak ngo no siya man.
Nem kimowanak alin mengibonjag na chanom say maypaamta ma too ired ma polin Israel.”
Et enistigos John a kigwan to i “Mitak iwa Ispirito Santon inges toy kalapatin sima-kod alid dangit.
Pima-tok cha Jesus a imeket cha si-katho.
Sigod a nat amtak i si Jesus iwa iyaypadto.
Nem si Afo Chiyos a engito-nod si-kak a mengibonjag na chanom,
kigwan tod si-kak i ‘No metaen moy toon pansa-koran na Ispirito,
et on-onong cha si-katho,
si-katho ma toon mengibonjag na Ispirito Santo.’ ”
Et kigwan John i “Sini-neng ko ma too et tistigoan ko i si-kathoy Anak Afo Chiyos.”